CELEX: 62004CJ0513
Language: mt
Date: 2006-11-14
Title: Sentenza tal-Qorti tal-Ġustizzja (Awla Manja) ta' l-14 ta' Novembru 2006.#Mark Kerckhaert u Bernadette Morres vs Belgische Staat.#Talba għal deċiżjoni preliminari: Rechtbank van eerste aanleg te Gent - il-Belġju.#Taxxa fuq id-dħul - Dividendi - Piż fiskali fuq id-dividendi ta' ishma fil-kumpanniji stabbiliti fi Stat Membru ieħor - Nuqqas ta' ħlas fl-Istat ta' residenza tat-taxxa fuq id-dħul miġbura f'ras il-għajn fi Stat Membru ieħor.#Kawża C-513/04.

SENTENZA TAL-QORTI TAL-ĠUSTIZZJA (Awla Manja)
      14 ta’ Novembru 2006 (*)
      
      "Taxxa fuq id-dħul – Dividendi – Piż fiskali fuq id-dividendi ta’ ishma fil-kumpanniji stabbiliti fi Stat Membru ieħor – Nuqqas ta’ ħlas fl-Istat ta’ residenza tat-taxxa fuq id-dħul miġbura f’ras il-għajn fi Stat Membru ieħor"
      Fil-kawża C-513/04,
      li għandha bħala suġġett talba għal deċiżjoni preliminari skond l-Artikolu 234 KE, imressqa mir-Rechtbank van eerste aanleg
         te Gent (il-Belġju), permezz ta’ deċiżjoni ta’ l-1 ta’ Diċembru 2004, li waslet fil-Qorti tal-Ġustizzja fil-15 ta’ Diċembru
         2004, fil-proċedura
      
      Mark Kerckhaert,
      Bernadette Morres
      vs
      Belgische Staat,
      IL-QORTI TAL-ĠUSTIZZJA (Awla Manja),
      komposta minn V. Skouris, President, P. Jann, C. W. A. Timmermans, A. Rosas, K. Lenaerts u E. Juhász, Presidenti ta’ Awla,
         J. N. Cunha Rodrigues, R. Silva de Lapuerta, G. Arestis, A. Borg Barthet u E. Levits (Relatur), Imħallfin,
      
      Avukat Ġenerali: L. A. Geelhoed,
      Reġistratur: M. Ferreira, Amministratur Prinċipali,
      wara li rat il-proċedura bil-miktub u wara s-seduta tal-11 ta’ Jannar 2006,
      wara li kkunsidrat l-osservazzjonijiet ippreżentati:
      –       għal M. Kerckhaert u B. Morres, minn L. De Broe u P. Wytinck, advocaten,
      –       għall-Gvern Belġjan, minn E. Dominkovits u M. Wimmer, bħala aġenti,
      –       għall-Gvern Ġermaniż, minn M. Lumma u U. Forsthoff, bħala aġenti,
      –       għall-Gvern Taljan, minn I. M. Braguglia, bħala aġent, assistit minn P. Gentili, avvocato dello Stato,
      –       għall-Gvern Olandiż, minn H. G. Sevenster, bħala aġent,
      –       għall-Gvern tar-Renju Unit, minn C. Jackson, bħala aġent, assistita minn S. Moore, barrister,
      –       għall-Kummissjoni tal-Komunitajiet Ewropej, minn R. Lyal u W. Wils, bħala aġenti,
      wara li semgħet il-konklużjonijiet ta’ l-Avukat Ġenerali fis-seduta tas-6 ta’ April 2006,
      tagħti l-preżenti
      Sentenza
      1       It-talba għal deċiżjoni preliminari tirrigwarda l-interpretazzjoni ta’ l-Artikolu 73B(1) tat-Trattat KE (li sar l-Artikolu
         56(1) KE).
      
      2       Din it-talba tressqet fil-kuntest ta’ kawża bejn M. Kerckhaert u B. Morres (iktar ‘il quddiem il-"konjuġi Kerckhaert-Morres")
         u l-Gewestelijke Directie Antwerpen I (iktar ‘il quddiem l-"amministrazzjoni fiskali Belġjana") dwar ir-rifjut ta’ din ta’
         l-aħħar li tattribwilhom il-ħlas tar-rata fissa ta’ taxxa barranija ta’ 15% prevista mit-tieni subparagrafu ta’ l-Artikolu
         19A(1) tal-ftehim ta’ l-10 ta’ Marzu 1964, bejn il-Belġju u Franza, ta’ ħelsien mit-taxxa doppja, li jistabbilixxi regoli
         ta’ assistenza amministrattiva u ġuridika reċiproka dwar taxxi fuq id-dħul, kif emendat mill-ftehim addizzjonali ffirmat fil-15
         ta’ Frar 1971 (iktar ‘il quddiem il-"ftehim Franko-Belġjan").
      
       Il-leġiżlazzjoni fiskali Belġjana
       Il-kodiċi tat-taxxa fuq id-dħul
      3       Skond l-Artikolu 171(3) tal-kodiċi tat-taxxa fuq id-dħul (iktar ‘il quddiem il-"kodiċi tat-taxxa"), id-dividenti jiġu intaxxati
         bir-rata ta’ 25%.
      
      4       L-Artikolu 187 tal-kodiċi tat-taxxa inizjalment kien jipprovdi li, f’dak li jirrigwarda d-dħul minn azzjonijiet jew ishma
         u kapital investit li kienu suġġetti barra mill-pajjiż għal taxxa fuq id-dħul, taxxa fuq il-kumpanniji jew taxxa fuq persuni
         mhux residenti, it-taxxa kienet titnaqqas minn qabel bi kwota fissa ta’ din it-taxxa barranija.
      
      5       Wara emendi leġiżlativi, il-persuni fiżiċi ma jistgħux iktar jippretendu l-benefiċċju ta’ dan il-kreditu fiskali meta jirċievu
         dividendi ta’ impriżi, stabbiliti fi Stat ieħor, li ġejjin mid-dħul li diġà ġie intaxxat f’dan l-Istat bħala taxxa fuq id-dħul,
         b’mod li dan id-dħul ikun suġġett għat-taxxa f’ras il-għajn f’dan l-Istat pjuttost milli għat-taxxa bir-rata ta’ 25% skond
         l-Artikolu 171(3) tal-kodiċi tat-taxxa.
      
       Il-ftehim Franko-Belġjan
      6       Il-ftehim Franko-Belġjan, b’mod partikolari, jevita s-sitwazzjonijiet ta’ taxxa doppja li jikkonċernaw ħlasijiet bħala taxxa
         fuq id-dħul sostnuti mill-istess unika persuna fi Franza u fil-Belġju.
      
      7       Fl-Artikolu 15(3) tiegħu jipprovdi li:
      "Id-dividendi mħallsa minn kumpannija residenti fi Franza li jagħtu dritt għal kreditu fiskali jekk ikunu rċevuti minn residenti
         ta’ Franza, jagħtu dritt, meta jitħallsu lil persuna fiżika residenti fil-Belġju, għal ħlas ta’ kreditu fiskali wara t-tnaqqis
         tat-taxxa f’ras il-għajn ikkalkulata bir-rata ta’ 15% fuq id-dividendi globali kkostitwiti mid-dividendi mqassma biż-żieda
         tal-kreditu fiskali."
      
      8       Skond lSkond l-Artikolu 19A(1) ta’ dan l-istess ftehim, huwa previst li, meta dividendi jitħallsu minn kumpannija residenti ta’ Franza
         lil resident tal-Belġju li mhux kumpannija suġġetta għat-taxxa fuq il-kumpanniji u li dawn id-dividendi effettivament sostnew
         fi Franza t-taxxa f’ras il-għajn, it-taxxa dovuta fil-Belġju fuq l-ammont nett tagħhom, wara l-ħlas tat-taxxa Franċiża, titnaqqas,
         minn naħa, mit-tnaqqis tat-taxxa f’ras il-għajn bir-rata normali u, min-naħa l-oħra, bir-rata fissa ta’ taxxa barranija mnaqqsa
         fil-kundizzjonijiet stabbiliti mil-leġiżlazzjoni Belġjana, mingħajr ma din ir-rata tista’ tkun inqas għal 15% ta’ dan l-ammont
         nett.
      
       Il-kawża prinċipali u d-domanda preliminari
      9       Il-konjuġi Kerckhaert-Morres, residenti fil-Belġju, irċevew waqt is-snin 1995 u 1996 dividendi ta’ Eurofers SARL, stabbilita
         fi Franza.
      
      10     Parti tas-somom li rċevew jikkorrispondu għall-kreditu fiskali, għal aktar minn 50% tad-dividendi mħallsa, mogħtija mill-awtoritajiet
         fiskali Franċiżi skond l-Artikolu 15(3) tal-ftehim Franko-Belġjan bħala kumpens tat-taxxa fuq il-kumpanniji. Skond din id-dispożizzjoni,
         dan il-kreditu fiskali jitqies bħala dħul minn dividendi. Id-dividenti globali fi Franza ġew imnaqqsa bi 15% permezz tat-taxxa
         f’ras il-għajn taħt it-taxxa fuq id-dħul.
      
      11     Il-konjuġi Kerckhaert-Morres iddikjaraw li rċevew ta’ Eurofers SARL 34566204 BEF (856873.81 EUR) u 7173702 BEF (177831.43
         EUR) rispettivament, bħala dħul għas-snin 1995 u 1996. Huma talbu fid-dikjarazzjoni tad-dħul il-benefiċċju tat-tnaqqis fiskali
         skond l-Artikolu 19A(1) tal-ftehim Franko-Belġjan, korrispondendi għat-taxxa Franċiża f’ras il-għajn.
      
      12     Fid-dawl tat-tneħħija mil-leġiżlatur Belġjan ta’ dan it-tnaqqis fiskali, it-talba tagħhom ġiet miċħuda.
      13     Peress li qiesu li l-fatt li ġew miċħuda l-benefiċċju tat-tnaqqis fiskali fil-kawża prinċipali kellu l-effett li jissuġġetta
         d-dividendi ta’ oriġini Franċiża għal pressjoni fiskali iżjed iebsa minn dik fuq id-dividendi tal-kumpanniji stabbiliti fil-Belġju,
         il-konjuġi Kerckhaert-Morres fetħu kawża quddiem ir-Rechtbank van eerste aanleg te Gent, sabiex tiġi annullata d-deċiżjoni
         ta’ l-amministrazzjoni fiskali Belġjana li tiċħad it-talba tagħhom, filwaqt li invokaw, b’mod partikolari, ksur ta’ l-Artikolu
         73 B(1) tat-Trattat.
      
      14     Peress illi l-kawża pendenti quddiemha titlob l-interpretazzjoni tad-dritt Komunitarju, ir-Rechtbank van eerste aanleg te
         Gent iddeċidiet li tissospendi l-proċeduri u tagħmel lill-Qorti tal-Ġustizzja d-domanda preliminari li ġejja:
      
      "L-Artikolu 56(1) KE (Artikolu 73 B(1) tat-Trattat KE meta seħħew il-fatti kkontestat) għandu jiġi interpretat fis-sens li
         jipprekludi restrizzjoni li toħroġ minn dispożizzjoni tal-leġiżlazzjoni ta’ Stat Membru (f’dan il-każ il-Belġju) dwar it-taxxa
         fuq id-dħul, li tissuġġetta primarjament l-azzjonist għal rata waħda u uniformi kemm id-dividendi ta’ azzjonijiet ta’ kumpanniji
         stabbiliti f’dan l-Istat Membru kif ukoll id-dividendi ta’ azzjonijiet ta’ kumpanniji mhux stabbiliti f’dan l-Istat Membru,
         mingħajr madankollu ma tirrikonoxxi, fir-rigward tad-dividendi ta’ azzjonijiet ta’ kumpanniji mhux stabbiliti f’dan l-Istat
         Membru, ħlas tat-taxxa f’ras il-għajn applikata f’dan l-Istat Membru l-ieħor?"
      
       Fuq id-domanda preliminari
      15     L-ewwel nett, għandu jiġi mfakkar li, skond ġurisprudenza kostanti, jekk it-tassazzjoni diretta taqa’ taħt il-kompetenza ta’
         l-Istati Membri, dawn għandhom, madankollu, jeżerċitaw tali kompetenza b’mod li jirrispetta d-dritt Komunitarju (sentenzi
         tal-11 ta’ Awwissu 1995, Wielockx, C-80/94, Ġabra p. I-2493, punt 16; tas-6 ta’ Ġunju 2000, Verkooijen, C-35/98, Ġabra p.
         I-4071, punt 32; ta’ l-4 ta’ Marzu 2004, Il-Kummissjoni vs Franza, C‑334/02, Ġabra p. I-2229, punt 21; tal-15 ta’ Lulju 2004,
         Lenz, C-315/02, Ġabra p. I-7063, punt 19, u tas-7 ta’ Settembru 2004, Manninen, C-319/02, Ġabra p. I-7477, punt 19).
      
      16     Fis-sentenzi Verkooijen, Lenz u Manninen, iċċitati iktar ‘il fuq, il-Qorti tal-Ġustizzja qieset li l-leġiżlazzjoni ta’ l-Istati
         Membri in kawża tistabbilixxi differenza ta’ trattament bejn id-dħul minn dividendi ta’ kumpanniji stabbiliti fl-Istat Membru
         ta’ residenza tal-persuna taxxabbli u dak mid-dividendi ta’ kumpanniji li għandhom l-uffiċċju rreġistrat tagħhom fi Stat Membru
         ieħor, ħaġa li ċaħħdet lill-benefiċjarji ta’ dawn l-aħħar dividendi l-vantaġġi fiskali mogħtija lill-oħrajn. Peress li kkonstatat
         li s-sitwazzjoni tal-persuni taxxabbli li jirċievu dividendi ta’ kumpanniji stabbiliti fi Stat Membru ieħor ma kinitx oġġettivament
         differenti minn dik tal-persuni taxxabbli li jirċievu dividendi ta’ kumpanniji stabbiliti fl-Istat Membru li fih huma residenti,
         il-Qorti tal-Ġustizzja qieset li l-leġiżlazzjoni in kawża tikkostitwixxi ostaklu għal-libertajiet mogħtija mit-Trattat.
      
      17     Kuntrarjament għall-argument sostnut mill-konjuġi Kerckhaert-Morres, il-kawża prinċipali hija madankollu differenti minn dik
         li wasslet għas-sentenzi ċċitati iktar ‘il fuq, peress li l-leġiżlazzjoni fiskali Belġjana ma tagħmel l-ebda distinzjoni bejn
         id-dividendi ta’ kumpanniji stabbiliti fil-Belġju u dawk ta’ kumpanniji stabbiliti fi Stat Membru ieħor, peress li dawn jiġu
         intaxxati, skond il-liġi Belġjana, bir-rata identika ta’ 25% bħala taxxa fuq id-dħul.
      
      18     Barra minn dan, ma jistax jiġi aċċettat l-argument li jgħid li, fil-każ preżenti, l-azzjonisti residenti fil-Belġju jinsabu
         f’sitwazzjoni differenti skond jekk jirċievux dividendi ta’ kumpannija stabbilita f’dan l-istess Stat Membru jew kumpannija
         stabbilita fi Stat Membru ieħor, b’mod li t-trattament identiku tagħhom, jiġifieri l-applikazzjoni ta’ rata waħda ta’ taxxa
         fuq id-dħul, tikkostitwixxi diskriminazzjoni.
      
      19     Huwa minnu li diskriminazzjoni tista’ tikkonsisti mhux biss fl-applikazzjoni ta’ regoli differenti għal sitwazzjonijiet paragunabbli,
         iżda wkoll fl-applikazzjoni ta’ l-istess regola għal sitwazzjonijiet differenti (ara s-sentenzi ta’ l-14 ta’ Frar 1995, Schumacker,
         C-279/93, Ġabra p. I-225, punt 30, u tad-29 ta’ April 1999, Royal Bank of Scotland, C-311/97, Ġabra p. I-2651, punt 26). Madankollu,
         fir-rigward tal-leġiżlazzjoni fiskali ta’ l-Istat tiegħu ta’ residenza, il-pożizzjoni ta’ azzjonist li jirċievi dividendi
         ma ssirx neċessarjament differenti, fis-sens ta’ din il-ġurisprudenza, biss mill-fatt li jirċievi dawn minn kumpannija stabbilita
         fi Stat Membru ieħor li, fl-eżerċizzju tal-kompetenza fiskali tiegħu, jissuġġetta dawn id-dividendi għal taxxa f’ras il-għajn
         skond it-taxxa fuq id-dħul.
      
      20     F’ċirkustanzi bħal dawk f’din il-kawża, il-konsegwenzi sfavorevoli li tista’ twassal għalihom l-applikazzjoni ta’ sistema
         ta’ tassazzjoni tad-dħul bħal dik tas-sistema Belġjana fil-kawża prinċipali jirriżultaw mill-eżerċizzju parallel minn żewġ
         Stati Membri tal-kompetenza fiskali tagħhom.
      
      21     F’dan ir-rigward, għandu jiġi mfakkar li ftehim ta’ ħelsien mit-taxxa doppja bħal dak li jipprovdi l-Artikolu 293 KE jservi
         biex jneħħi jew inaqqas l-effetti negattivi għat-tħaddim tas-suq intern li jirriżulta mill-koeżistenza tas-sistemi fiskali
         nazzjonali msemmija fil-punt preċedenti.
      
      22     Id-dritt Komunitarju, fl-istat tiegħu bħalissa u fis-sitwazzjoni bħal dik fil-kawża prinċipali, ma jistipolax kriterji ġenerali
         għat-tqassim tal-kompetenzi bejn l-Istati Membri fir-rigward ta’ l-eliminazzjoni tat-taxxa doppja fi ħdan il-Komunità. Fil-fatt,
         minbarra d-Direttiva tal-Kunsill 90/435/KEE tat-23 ta’ Lulju 1990, dwar is-sistema komuni tat-tassazzjoni applikabbli fil-każ
         tal-kumpanniji prinċipali u sussidjarji ta’ Stati Membri differenti (ĠU L 225, p. 6), il-ftehim tat-23 ta’ Lulju 1990 dwar
         l-eliminazzjoni tat-taxxa doppja fil-każ ta’ korrezzjoni tal-profitti ta’ impriżi assoċjati (ĠU L 225, 1990, p. 10), u d-Direttiva
         tal-Kunsill 2003/48/KE tat-3 ta’ Ġunju 2003 dwar tassazzjoni ta’ riżervi fuq id-dħul fil-forma ta’ pagamenti ta’ imgħax (ĠU
         L 157, p. 38), l-ebda miżura ta’ unifikazzjoni jew ta’ armonizzazzjoni intiża li telimina t-taxxa doppja, ma ġiet adottata,
         sal-lum, fil-kuntest tad-dritt Komunitarju.
      
      23     Konsegwentement, huma l-Istati Membri li għandhom jieħdu l-miżuri neċessarji sabiex jipprevjenu s-sitwazzjonijiet bħal dik
         fil-kawża prinċipali, billi, b’mod partikolari, jagħmlu użu mill-kriterji ta’ tqassim segwiti fil-prattika internazzjonali.
         Fis-sustanza, l-għan tal-ftehim Franko-Belġjan huwa li jipproċedi għal tqassim tal-kompetenza fiskali bejn ir-Repubblika Franċiża
         u r-Renju tal-Belġju f’dawn is-sitwazzjonijiet. Madankollu, din il-konvenzjoni mhijiex is-suġġett ta’ din id-domanda preliminari.
      
      24     Fid-dawl ta’ dawn il-kunsiderazzjonijiet kollha, ir-risposta għad-domandi mressqa għandha tkun li l-Artikolu 73 B(1) tat-trattat
         ma jipprekludix li leġiżlazzjoni ta’ Stat Membru, bħal liġi fiskali Belġjana, li, fil-kuntest tat-taxxa fuq id-dħul, tissuġġetta
         għall-istess rata uniformi ta’ taxxa d-dividendi ta’ azzjonijiet ta’ kumpanniji stabbiliti f’dan l-Istat u d-dividendi ta’
         azzjonijiet ta’ kumpanniji stabbiliti fi Stat Membru ieħor, mingħajr ma tipprevedi l-possibbiltà ta’ ħlas tat-taxxa mnaqqsa
         bħala taxxa f’ras il-għajn f’dan l-Istat Membru l-ieħor.
      
       Fuq l-ispejjeż
      25     Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti
         tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni ta’ l-osservazzjonijiet
         lill-Qorti, barra dawk ta’ l-imsemmija partijiet, ma jistgħux jitħallsu lura.
      
      Għal dawn il-motivi, il-Qorti tal-Ġustizzja (Awla Manja) taqta’ u tiddeċiedi li:
      L-Artikolu 73 B(1) tat-Trattat KE (li sar l-Artikolu 56(1) KE) ma jipprekludix li leġiżlazzjoni ta’ Stat Membru, bħal liġi
            fiskali Belġjana, li, fil-kuntest tat-taxxa fuq id-dħul, tissuġġetta għall-istess rata uniformi ta’ taxxa d-dividendi ta’
            azzjonijiet ta’ kumpanniji stabbiliti f’dan l-Istat u d-dividendi ta’ azzjonijiet ta’ kumpanniji stabbiliti fi Stat Membru
            ieħor, mingħajr ma tipprevedi l-possibbiltà ta’ ħlas tat-taxxa mnaqqsa bħala taxxa f’ras il-għajn f’dan l-Istat Membru l-ieħor.
      Firem
      * Lingwa tal-kawża: l-Olandiż.